DSB vil fra på tirsdag ikke længere tage billeder af de rejsendes billed-id på stationen ved Københavns Lufthavn.

Det oplyser DSB, der samtidig meddeler, at alle tidligere gemte data vil blive slettet.

Selv om DSB ændrer praksis, skal alle rejsende til Sverige fortsat vise gyldigt billed-id for at passere id-kontrollen og tage toget til Sverige.

- Ud fra erfaringerne fra de første tre måneder med id-kontrol har vi vurderet, at vores setup virker, siger Aske Wieth-Knudsen, der er chef for forretningsudvikling i DSB, i en skriftlig kommentar.

Læs også : DSB vil opbevare id-oplysninger i op til en måned

- Derfor skal kunderne fremover kun vise gyldigt billed-id for at komme med toget til Sverige. Der vil ikke længere blive taget billede af deres legitimation, siger han.

Fotograferingen af de rejsendes id-papirer blev indført 4. januar i år, da de svenske myndigheder indførte det såkaldte transportøransvar.

Det betyder, at transportører, herunder DSB, skal sikre sig, at alle rejsende til Sverige har gyldig billedlegitimation på sig.

DSB har således taget billeder af legitimationen for at kunne dokumentere over for de svenske myndigheder, at alle rejsende har vist gyldig id for at komme med toget.